Det er ikke altid let at lave live-tv. 20 sekunder før, Peter Møller skulle sige "Velkommen til Fodboldmagasinet" i aftes, lå han pludselig i græsset på Brøndby Stadion.

Årsagen var, at FCK'eren Lars Jacobsen kom glidende og med en særdeles veltimet tackling fik nedlagt DR-værten. Møller stod og forberedte sig på at skulle interviewe FCK'eren Nicolai Jørgensen, da Jacobsen kom glidende bagfra.

- Jeg så dig godt, men regnede ikke med, du kom glidende så vildt, sagde Peter Møller til Lars Jacobsen efter tacklingen.

Se klippet herover.

I dag, dagen derpå, er Møller stadig rystet:

- Jeg er i hvert fald stærkt tvivlsom til næste søndags Fodboldmagasinet. Det bliver en kamp mod uret, siger Møller med et smil.

Han fremhæver, at han efter FCK-spillerens glidende tackling hurtigt kom på benene igen og straks trak sit mest frygtede våben, albuen:

- Men da var han væk. Der blev han bange, konstaterer Møller.

Han slap i øvrigt fra tacklingen uden varige mén, så mon ikke han er klar på skærmen igen, når Fodboldmagasinet samler op på 31. runde næste søndag.